বঙাইগাঁও চহৰৰ নিউ বঙাইগাঁও ৰে ’ লৱে জংচনৰ সন্মুখত আৰক্ষীয়ে এখন চুৰি স্কুটীসহ দুজন কুখ্যাত চোৰক কৰায়ত্ব কৰে ৷ ধৃত চোৰ দুজন চিৰাং জিলাৰ বাসুগাঁৱৰ ২ নং ৱাৰ্ডৰ সুমন দে সৰকাৰ আৰু ঢালিগাঁও থানাৰ অন্তৰ্গত চাপাগুৰি গৌজনপুৰীৰ অমিত বসুমতাৰী । জানিব পৰা মতে নিউ বঙাইগাঁও আৰক্ষী পহৰা চকীৰ ভাৰপ্ৰাপ্ত আৰক্ষী বিষয়া শিৱপ্ৰসাদ কলিতাই আৰক্ষীৰ দলসহ টহল দি থকা অৱস্থাত নিউ বঙাইগাঁও ৰে ’ লৱে জংচনৰ সন্মুখত এখন স্কুটীত অহা দুজন যুৱকক প্ৰত্যক্ষ কৰে ৷ যুৱক দুজনে আৰক্ষীৰ দলটোক দেখি এ এচ ২৬ ৭৩২৩ নম্বৰৰ স্কুটীখন এৰি পলায়ন কৰিবলৈ লোৱাৰ সময়তে দুয়োকে কৰায়ত্ব কৰে আৰু সোধা- পোছা কৰে। কিন্তু দুয়োৰে কথা- বতৰাত আৰক্ষীৰ সন্দেহ ওপজে আৰু আটক কৰি আৰক্ষী পহৰা চকীলৈ নি জেৰা কৰাত স্কুটীখন বাসুগাঁৱৰ পৰা চুৰি কৰি অনা বুলি স্বীকাৰ কৰে ৷ আৰক্ষীয়ে ধৃত চোৰ দুজনৰ পৰা এটা মাষ্টাৰ চাবিও উদ্ধাৰ কৰে ৷ যিটো চাবিৰে স্কুটীখন চুৰি কৰি আনিছিল ৷ আৰক্ষীয়ে জানিব দিয়া মতে ধৃত চোৰ দুজন ইয়াৰ পূৰ্বেও বহু চুৰি কাৰ্যৰ সৈতে জড়িত ৷ আৰক্ষীয়ে চোৰ দুজনৰ বিৰুদ্ধে এটা নিজাববীয়াকৈ গোচৰ ৰুজু কৰি জেৰা অব্যাহত ৰাখিছে ৷ জেৰাত আৰক্ষীয়ে ধৃত চোৰ দুজনে ইয়াৰ পূৰ্বে চুৰি কৰা বাহনৰ তথ্য লাভ কৰাৰ সম্ভাৱনা আছে ৷